প্রমিথিউস (ডান) এবং প্যান্ডোরা (বাম) উভয়ই শনির এফ বলয়ের কাছে প্রদক্ষিণ করে, কিন্তু শুধুমাত্র প্রমিথিউসই রাখাল হিসেবে কাজ করে বলে মনে করা হয় ।
 **একটি রাখাল চাঁদের কার্যক্রম** - কণাগুলি তার কক্ষপথে চাঁদের সামনে বা পিছনে অবস্থিত, তাই এগুলি হয় চাঁদের দিকে ত্বরান্বিত হয় ও বাইরের দিকে নিক্ষিপ্ত হয়, অথবা তারা তাদের পথে ধীর হয়ে যায় এবং ভিতরের দিকে আকর্ষিত হয় ।
**রাখাল চাঁদ** (**মেষপালক** **চাঁদ**,**পশুপালক চাঁদ** বা **পর্যবেক্ষক চাঁদ** নামেও পরিচিত) হল এক ধরনের ছোট প্রাকৃতিক উপগ্রহ যা গ্রহ-বলয় উপাদানের ফাঁক পরিষ্কার করে বা বলয়ের মধ্যে কণা রাখে । রাখাল হিসাবে বলয়স্থ কণার "পাল"কে সীমায়িত করে বলেই এদের এমন নাম ।

এরা এদের মহাকর্ষীয় প্রভাবের কারণে, কণাদেরকে তুলে নেয় এবং কক্ষপথীয় অনুরণনের মাধ্যমে তাদের মূল কক্ষপথ থেকে বিচ্যুত করে । এটি বলয় সংস্থানে ফাঁক সৃষ্টি করে, যেমন বিশেষভাবে আকর্ষণীয় ক্যাসিনি বিভাগ, সেইসাথে অন্যান্য বলয়ের বৈশিষ্ট্যযুক্ত জোট বা অদ্ভুত "মোচড়ানো" বিকৃতি ।

আবিষ্কার
--------

রাখাল চাঁদের অস্তিত্ব ১৯৭৯ সালের প্রথম দিকে তাত্ত্বিকভাবে প্রতিষ্ঠিত হয়েছিল । ইউরেনাসের বলয়সমূহের পর্যবেক্ষণগুলি দেখায় যে এগুলি সুস্পষ্ট ফাঁকযুক্ত খুব পাতলা এবং ভালভাবে সংজ্ঞায়িত । এটিকে ব্যাখ্যা করার জন্য, গোল্ডরিচ এবং ট্রেমেইন পরামর্শ দিয়েছিলেন যে সেই সময়ে সনাক্ত করা যায়নি এমন দুটি ছোট উপগ্রহ প্রতিটি বলয়কে সীমায়িত করে থাকতে পারে । রাখাল উপগ্রহগুলির প্রথম ছবি সেই বছরের পরবর্তীতে ভয়েজার ১ দ্বারা নেওয়া হয়েছিল ।

উদাহরণ
------

### বৃহস্পতি

বৃহস্পতির বেশ কয়েকটি ছোট অভ্যন্তরীণ চাঁদ, যেমন মেটিস এবং অ্যাড্রাস্টিয়া, বৃহস্পতির বলয় ব্যবস্থার মধ্যে রয়েছে এবং বৃহস্পতির রোচে সীমার মধ্যেও রয়েছে ।  এটা সম্ভব যে এই বলয়গুলি এমন উপাদান দিয়ে গঠিত যা বৃহস্পতির মহাকর্ষীয় প্রবাহ বলসমূহ দ্বারা এই দুটি উপগ্রহকে টেনে নিয়ে যাচ্ছে, সম্ভবত তাদের পৃষ্ঠের উপর বলয় উপাদানের প্রভাবের সাহায্যে ।

### শনি

শনির জটিল বলয় সংস্থানে এরকম বেশ কয়েকটি উপগ্রহ রয়েছে । এর মধ্যে রয়েছে প্রমিথিউস (এফ বলয়ে),  ড্যাফনিস (কীলার ফাঁকে),  প্যান (এনকে ফাঁকে),  জানুস, এবং এপিমিথিউস (উভয়ই এ বলয়ে) । 

### ইউরেনাস

ইউরেনাসের ε বলয়ে রয়েছে রাখাল চাঁদ কর্ডেলিয়া এবং ওফেলিয়া । এরা যথাক্রমে অভ্যন্তরীণ এবং বহিরাগত রাখাল ।  উভয় চাঁদই ইউরেনাসের সমলয়ী কক্ষপথ ব্যাসার্ধের মধ্যে রয়েছে এবং তাদের কক্ষপথ তাই মহাকর্ষীয় প্রবাহের ক্ষয়জনিত কারণে ধীরে ধীরে ক্ষয়প্রাপ্ত হচ্ছে । 

### নেপচুন

নেপচুনের বলয়গুলিকে প্রথম পৃথিবী ভিত্তিক পর্যবেক্ষণে যেমনটা অসম্পূর্ণ বৃত্তচাপ দ্বারা গঠিত বলে মনে হয়েছিল, ভয়েজার ২ এর ধারনকৃত চিত্রগুলিতে এদেরকে উজ্জ্বল ঝাড়সহ পূর্ণ বলয় হিসাবে দেখা যায় ।  এটা মনে করা হয়  যে রাখাল চাঁদ গ্যালাটিয়ার মাধ্যাকর্ষণ প্রভাব এবং সম্ভবত অন্যান্য এখনও অনাবিষ্কৃত রাখাল চাঁদসমূহ এই ঝাড়ময়তার জন্য দায়ী ।

### ক্ষুদ্র গ্রহ

কিছু সেন্টোরের চারপাশে বলয় চিহ্নিত হয়েছে । চ্যারিক্লোর বলয়গুলি উল্লেখযোগ্যভাবে সুসংজ্ঞায়িত এবং সন্দেহ করা হয় যে এরা হয় খুব অল্পবয়সী অথবা বলয়গুলির মতো সমভরের কোনো রাখাল চাঁদের দ্বারা স্থাপিত ।  চ্যারিক্লোর মতো চিরোনেরও একই রকম বলয় রয়েছে বলে মনে করা হয় ।

আরও দেখুন
---------

* কার্কউড ফাঁক
* উপ-উপগ্রহ (একটি চাঁদের চাঁদ)

তথ্যসূত্র
---------

1. ↑  Goldreich, Peter; Tremaine, Scott (১৯৭৯)। "Towards a theory for the Uranian rings." (পিডিএফ): 97–99। ডিওআই:10.1038/277097a0।
2. ↑  "Voyager 1"।
3. ↑  Faure, Gunter; Mensing, Teresa (২০০৭)। *Introduction to Planetary Science: The Geological Perspective*। Springer। আইএসবিএন 978-1-4020-5233-0।
4. ↑  "On the masses and motions of mini-moons: Pandora's not a"। *www.planetary.org*। সংগ্রহের তারিখ ২০১৬-০৬-১৪।
5. ↑  "NASA - Cassini Finds New Saturn Moon That Makes Waves"। *www.nasa.gov* (ইংরেজি ভাষায়)। ২০১৭-০৫-১৩ তারিখে মূল থেকে আর্কাইভ করা। সংগ্রহের তারিখ ২০১৬-০৬-১৪।
6. ↑  Showalter, Mark R. (১৯৯১-০৬-২৭)। "Visual detection of 1981S13, Saturn's eighteenth satellite, and its role in the Encke gap" (ইংরেজি ভাষায়): 709–713। ডিওআই:10.1038/351709a0।
7. ↑  Moutamid, Maryame El; Nicholson, Philip D. (২০১৫-১০-০১)। "How Janus' Orbital Swap Affects the Edge of Saturn's A Ring?": 125–140। arXiv:1510.00434 অবাধে প্রবেশযোগ্য। ডিওআই:10.1016/j.icarus.2015.10.025।
8. ↑  Esposito, Larry W. (২০০২-০১-০১)। "Planetary rings" (ইংরেজি ভাষায়): 1741–1783। আইএসএসএন 0034-4885। ডিওআই:10.1088/0034-4885/65/12/201।
9. ↑  Karkoschka, Erich (২০০১-০৫-০১)। "Voyager's Eleventh Discovery of a Satellite of Uranus and Photometry and the First Size Measurements of Nine Satellites": 69–77। ডিওআই:10.1006/icar.2001.6597।
10. ↑  Miner, Ellis D.; Wessen, Randii R. (২০০৭)। "Present knowledge of the Neptune ring system"। *Planetary Ring System*। Springer Praxis Books। আইএসবিএন 978-0-387-34177-4।
11. ↑  Salo, Heikki; Hanninen, Jyrki (১৯৯৮)। "Neptune's Partial Rings: Action of Galatea on Self-Gravitating Arc Particles": 1102–1104। ডিওআই:10.1126/science.282.5391.1102। পিএমআইডি 9804544।
12. ↑  Braga-Ribas, F.; Sicardy, B. (এপ্রিল ২০১৪)। "A ring system detected around the Centaur (10199) Chariklo": 72–75। arXiv:1409.7259 অবাধে প্রবেশযোগ্য। ডিওআই:10.1038/nature13155। পিএমআইডি 24670644।
13. ↑  Ortiz, J. L.; Duffard, R. (২০১৫)। "Possible ring material around centaur (2060) Chiron": A18। arXiv:1501.05911 অবাধে প্রবেশযোগ্য। আইএসএসএন 0004-6361। ডিওআই:10.1051/0004-6361/201424461।

আরও পড়ুন
---------

* Arnold Hanslmeier: *Einführung in Astronomie und Astrophysik*. স্পেকট্রাম, বার্লিন/হাইডেলবার্গ 2007,আইএসবিএন ৯৭৮-৩-৮২৭৪-১৮৪৬-৩ ।